Diari Oficial de la Generalitat Valenciana


Sumari del DOGV 3520, del 18-06-1999 (1999/4253)

RESOLUCIÓ de data 21 d'abril de 1999, del secretari general de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundación de la Comunidad Valenciana Pro Ciudad Audiovisual La Barraca.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3520

Data del DOGV
:   18-06-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/4253


Data del document
:   21-04-1999

Organisme emissor
:   Conselleria de Presidència

Tipus de document
:   Resolució

Descriptors 

:   * fundació
    * registre de documents

RESOLUCIÓ de data 21 d'abril de 1999, del secretari general de la Conselleria de Presidència, per la qual s'acorda inscriure en el Registre de Fundacions de la Comunitat Valenciana la denominada Fundación de la Comunidad Valenciana Pro Ciudad Audiovisual La Barraca. [1999/S4253]
  
Vista la sol·licitud del dia 6 d'abril de 1999, que va entrar en el Registre de Fundacions de la Comunitat Valenciana, el mateix dia, amb el número 19158, efectuada pel senyor José-Miguel Ferrándiz Moltó, en representació de la Fundació de la Comunitat Valenciana Pro Ciudad Audiovisual La Barraca, en què se sol·licitava la inscripció de dita entitat en el citat registre, en base als següents
  
Antecedents de fet
  
Primer
  
Que segons l'escriptura de data 23 de març de 1999, i amb número de protocol 1.916, autoritzada pel notari del Col·legi de València, senyor Carlos Pascual de Miguel, en aqueixa data van comparéixer el senyor Luis García-Berlanga Martí, i el senyor José-Antonio Sainz de Vicuña Soriano, per a constituir en aquest acte l'entitat denominada Fundación de la Comunidad Valenciana Pro Ciudad Audiovisual La Barraca. La Generalitat Valenciana, representada pel seu president, senyor Eduardo Zaplana Hernández-Soro, el 26 de març de 1999, va comparéixer i va ratificar en tots els seus termes el text constitucional davant del mateix notari, qui va estendre una diligència d'adhesió firmada pel compareixent, que es va incloure en l'escriptura constitucional.
  
Als efectes de la designació i acceptació del seu càrrec com a patrons de la fundació, van comparéixer a l'acte constitucional, el secretari general de la Conselleria d'Ocupació, Indústria i Comerç, senyor José-Antonio Manteca Pérez; el senyor Miguel-Ignacio Perelló Ferreres; el senyor José-Miguel Ferrándiz Moltó, i el senyor José-Luis Olaizola Morales.
  
Així mateix, la directora general de Promoció Cultural, Museus i Belles Arts de la Conselleria de Cultura, Educació i Ciència, la senyora María Consuelo Ciscar Casabán, va acceptar el seu càrrec de patró, mitjançant una altra diligència de data 23 de març de 1999, estesa pel mateix notari, i incorporada a l'escriptura de constitució.
  
Segon
  
Segons l'article sis dels seus estatuts, els fins d'interés general de la fundació són la promoció, impuls i foment de l'economia, investigació i cultura audiovisuals a la Comunitat Valenciana, afavorir totes aquelles iniciatives, projectes i activitats que perseguisquen el seu desenrotllament i consolidació, i contribuir a la formació en les distintes especialitats ?arts i oficis- pròpies de la indústria audiovisual.
  
Per al compliment dels seus fins, la fundació podrà realitzar tot tipus d'activitats, bé directament, bé mitjançant la subscripció d'acords o convenis de col·laboració o semblants amb qualssevol persones físiques o jurídiques, siguen aquestes públiques o privades, o bé a través de gestió indirecta prèvia la contractació que s'estime convenient amb terceres persones.
  
Singularment, i a títol merament enunciatiu, la fundació podrà: a) Formular iniciatives i elaborar projectes relacionats amb els fins de la fundació i promoure la participació d'institucions públiques o entitats privades en la realització d'aquests. b) Analitzar, avaluar, i, en general, assessorar tècnicament sobre qualssevol activitats, iniciatives i projectes relacionats amb els fins fundacionals, a través dels pertinents estudis econòmics, de viabilitat, de mercat, tècnics i altres que realitze la fundació, directament o indirectament, mitjançant els corresponents contractes que a tal efecte subscriga. c) Promoure, convocar, organitzar i atorgar beques, premis i, en general, ajudes econòmiques per a la formació en les distintes disciplines i especialitats pròpies de la indústria audiovisual. d) Col·laborar i impulsar la celebració de certàmens i altres esdeveniments relacionats amb la difusió d'obres audiovisuals. e) Promoure, organitzar i realitzar conferències, congressos, meses, seminaris, xarrades, col·loquis, debats i altres activitats afins. f) Fomentar les activitats de mecenatge en relació amb els fins i activitats de la Fundació. g) Participar o col·laborar en el desenrotllament de les activitats d'altres entitats, organismes, institucions o persones de qualsevol classe, físiques o jurídiques, que d'algun mode puguen servir als fins d'interés general perseguits per la Fundació. h) Promoure i impulsar la investigació al camp de les noves tecnologies de la indústria audiovisual. i) En general, qualssevol altres que contribuïsquen a la consecució dels seus fins.
  
Segons l'article set estatutari, seran beneficiàries de la Fundació totes aquelles persones que per raó de la seua vocació artística, aptituds i qualitats personals per a l'acompliment d'arts i oficis propis de la indústria audiovisual, meresquen a juí del Patronat l'atorgament de prestacions per part de la Fundació, en els termes que s'assenyalen a continuació.
  
La Fundació atorgarà els seus beneficis a les persones descrites en el número anterior democràticament, conforme a criteris d'imparcialitat, no discriminació i objectivitat, d'acord amb les bases, normes o regles que siguen elaborades pel Patronat per a la seua selecció.
  
Tercer
  
La dotació de la fundació, conforme a l'escriptura de constitució, de data 23 de març de 1999, és de deu milions de pessetes (96.151.760 pessetes), equivalents a seixanta mil cent un euros i vint-i-un cèntims (6010121 euros) l'aportació dels quals es realitzarà de forma successiva com s'estableix a continuació:
  
Cinc milions de pessetes (5.000.000 pessetes), que equivalen a trenta mil cinquanta euros i seixanta-un cèntims (30.05988 euros), han sigut aportats ja íntegrament per la Generalitat Valenciana.
  
Dos milions cinc-centes mil pessetes (2.500.000 pessetes), equivalents a quinze mil vint-i-cinc euros i trenta cèntims (15.02560 euros), a aportar pel senyor Luis García-Berlanga Martí, en el termini màxim d'un any a comptar des de la data de l'escriptura de constitució.
  
Dos milions cinc-centes mil pessetes (2.500.000 pessetes), equivalents a quinze mil vint-i-cinc euros i trenta cèntims (15.02712 euros), a aportar pel senyor José-Antonio Sainz de Vicuña Soriano, en el termini màxim d'un any a comptar des de la data de l'escriptura de constitució.
  
La realitat de l'aportació efectuada, s'acredita mitjançant un certificat del l'entitat de crèdit Banco de Valencia, incorporada a l'expedient de constitució.
  
Quart
  
D'acord amb allò que s'ha previst en l'atorgament cinqué de la carta fundacional, i en el títol tercer dels estatuts de la fundació, el Patronat és l'òrgan de govern, representació i administració de la fundació, compost per set o bé per nou membres, que exerciran el seu mandat amb caràcter indefinit, llevat que siguen patrons per raó del càrrec que exerceixen.
  
El Patronat inicial queda compost per set membres, dos dels quals seran el secretari general de la Conselleria d'Ocupació, Indústria i Comerç, i la directora general de Promoció Cultural, Museus i Belles Arts de la Conselleria de Cultura, Educació i Ciència; la resta són els designats en l'escriptura de constitució.
  
Una vegada constituït el Patronat, aquest va acordar per unanimitat, el dia 23 de març de 1999, el nomenament d'un nou patró, en la persona del senyor Carlos Pascual de Miguel, en virtut d'allò que s'ha disposat en l'article 11.3 dels estatuts. El senyor Carlos Pascual de Miguel va acceptar la seua designació mitjançant la legitimació de la seua firma, conjuntament amb la dels altres patrons, pel notari de l'il·lustre Col·legi de València, senyor Carlos Salto Dolla, en data 29 de març de 1999.
  
El Patronat fundacional és el següent:
  
President: Luis García-Berlanga Martí.
  
Vicepresident: José-Antonio Sainz de Vicuña Soriano.
  
Secretària (no patró): Blanca Martínez de Vallejo Fuster.
  
Vocals:
  
- El secretari general de la Conselleria d'Ocupació, Indústria i Comerç, càrrec que actualment té José-Antonio Manteca Pérez.
  
La directora general de Promoció Cultural, Museus i Belles Arts de la Conselleria de Cultura, Educació i Ciència, càrrec que actualment té María-Consuelo Ciscar Casabán.
  
- El senyor José-Miguel Ferrándiz Moltó.
  
- José-Luis Olaizola Morales.
  
- Carlos Pascual de Miguel.
  
- Miguel-Ignacio Perelló Ferreres.
  
Cinqué
  
Que els compareixents a l'acte constitucional, segons l'atorgament cinqué de l'escriptura de constitució, van acordar nomenar patrons delegats el senyor José-Antonio Manteca Pérez, i el senyor José-Miguel Ferrándiz Moltó, perquè exercisquen, amb caràcter mancomunat, les següent facultats:
  
«a) Atorgar tota classe d'actes, contractes i negocis jurídics, necessaris o convenients per al normal funcionament de la Fundació, entre aquests els de prestació de serveis propis dels seus fins fundacionals, de subministrament, fins i tot d'aigua, gas, electricitat i telèfon, leasing, transport en qualsevol de les seues modalitats, consultoria, auditoria, serveis de gestió i contractar assegurances contra risc de transports, incendis, accidents de treball o de qualsevol altra naturalesa, firmar les pòlisses i documents pertinents i cobrar, si fa el cas, les indemnitzacions, tot això amb els pactes, clàusules i condicions normals en el tràfic mercantil i en el funcionament de fundacions, i podran modificar-los, amb novació o sense, extingir-los, resoldre'ls i rescindir-los.
  
b) Administrar béns mobles i immobles; exercitar i complir tota classe de drets i obligacions; rendir, exigir i aprovar comptes; constituir, modificar, extingir i liquidar contractes d'arrendament; desnonar inquilins, arrendataris, porters, precaristes i tot gènere d'ocupants; admetre i acomiadar obrers i empleats; reconéixer, acceptar, pagar i cobrar qualssevol deutes i crèdits, per capital, interessos, dividends i amortitzacions, i en relació amb qualsevol persona o entitat pública o privada, fins i tot Estat, província, municipi o comunitats autònomes, firmar cartes de pagament, rebuts, saldos, conformitats i resguards; assistir amb veu i vot a juntes de propietaris, consorcis, copropietaris i altres cotitulars o de qualsevol altra classe.
  
c) Prendre part en concursos i subhastes, fer propostes, constituir i retirar depòsits i fiances, provisionals o definitius, acceptar adjudicacions i formalitzar tota classe d'impugnacions o reclamacions, firmar factures, pòlisses, coneixements, guies, sol·licituds i declaracions jurades. Cobrar quantitats degudes a la Fundació per qualsevol concepte, persona o entitat, pública o privada, fins i tot en les delegacions d'Hisenda i oficines i departaments de l'Estat, Unió Europea, comunitats autònomes, províncies o municipis, també del Banco de España o de l'administració.
  
d) Lliurar, acceptar, endossar, girar, intervindre, descomptar, cobrar, pagar i protestar lletres de canvi i altres documents de gir; formular comptes de ressaca i requerir protestaments per falta d'acceptació o pagament i de major seguretat. Obrir, seguir, disposar i cancel·lar llibretes d'estalvi i comptes corrents, ordinaris o de crèdit, amb garantia personal o de valors o d'efectes comercials, firmar a l'efecte talons, xecs, ordres i altres documents; sol·licitar llibres talonaris i donar conformitat a l'extracte dels comptes; constituir i retirar depòsits en metàl·lic, valors o d'una altra naturalesa, provisionals i definitius; transferir crèdits no endossables; reclamar i cobrar crèdits i reconéixer i pagar deutes; constituir, cancel·lar i retirar fiances provisionals i definitives; firmar correspondència, rebuts, resguards, ordres i xecs.
  
e) Firmar la correspondència i altres documents ordinaris del tràfic mercantil i propi de fundacions; retirar de les oficines de comunicacions cartes, certificats, despatxos, paquets, girs postals i telegràfics i valors declarats, i de les companyies ferroviàries, navilieres, aèries i de transports en general, duanes i agències, els gèneres i efectes remesos; formular protestes i reclamacions, alçar protestes i reclamacions, alçar protestes d'avaries i fer desistiments de comptes i abandó de mercaderies.
  
f) Dirigir i gestionar les activitats de la Fundació, vetlar per la bona marxa d'aquesta, i controlar les seues activitats, negocis i dependències; nomenar i acomiadar el personal tècnic, obrer i administratiu; dirigir, controlar i assignar tasques a tot el personal i corregir i sancionar les faltes que puguen cometre.
  
g) Portar la seua representació en les quitacions i esperes, suspensions de pagaments, concursos i fallides dels seus deutors, assistir amb veu i vot a les juntes, nomenar síndics i administradors, acceptar o rebutjar les proposicions del deutor i omplir tots els tràmits fins a l'acabament del respectiu procediment.
  
h) Comparéixer davant d'organismes, delegacions i funcionaris de l'Estat, Unió Europea, comunitats autònomes, províncies, municipis, corporacions i entitats, iniciant, seguint i acabant per tots els seus tràmits i instàncies, fins a la seua resolució definitiva, execució i compliment, tota classe d'actes i contractes administratius, expedients, peticions, sol·licituds, tramitació de subvencions, cobraments, reclamacions i recursos.
  
i) Comparéixer davant del Protectorat, jutjats, tribunals, magistratures, juntes, jurats, inspeccions de treball, Servei de Mediació, Arbitratge i Conciliació, Instituts Nacionals de la Seguretat Social i de Serveis Socials, Tresoreria de la Seguretat Social, comissions tècniques qualificadores, fiscalies, sindicats i qualssevol altres organismes, ordinaris o extraordinaris, especials o excepcionals, de qualsevol grau i competència, com a actor, demandat, tercer, querellant, coadjuvant, titular, cotitular, simplement interessat, o en qualsevol altre concepte i legitimació processal, en tota classe de causes, juís, procediments o expedients, civils, criminals, laborals, socials, fiscals, administratius, governatius, contenciosos i economicoadministratius, o de qualsevol altra naturalesa que hi haja o es cree, per tots els seus tràmits, instàncies, incidents i recursos, fins a la seua conclusió definitiva, execució i compliment; interposar els recursos extraordinaris, entre aquests els de cassació, revisió, queixa i nul·litat.
  
Celebrar prèvies i actes de conciliació, amb avinença o sense; presentar i ratificar escrits i documents; absoldre posicions, confessar en juís; sol·licitar i practicar tota classe de diligències, fins i tot les de caràcter personal; proposar i practicar proves; sotmetre's a competències, recusar i rebutjar; desistir de totes les actuacions; instar i contestar requeriments notarials; demanar, prestar, cancel·lar i retirar embargaments, anotacions preventives, transigir, renunciar i aplanar-se; exercitar en general, quants drets i facultats, accions, excepcions, pretensions o oposicions concedisquen les lleis aplicables al procediment que es tracte. I a tals efectes, conferir poders als advocats, procuradors dels tribunals i graduats socials que elegisca, amb les facultats que s'acostumen per a fer litigis, fins i tot les d'interposar els recursos extraordinaris abans enumerats; revocar tals poders.
  
j) Comparéixer i realitzar qualsevol actuació en relació amb el Protectorat.
  
k) En l'exercici de totes les facultats abans consignades, atorgar i firmar quants documents públics o privats siguen menester, fins i tot d'aclariment, esmena i rectificació.
  
l) I, en general, practicar tota classe d'actes de gestió de fundacions i gestió mercantil, relacionats amb la fundació referida, i amb les úniques limitacions que la legislació vigent, sobre Fundacions, determina.
  
La resta de l'articulat estatutari regula totes les qüestions previstes legalment en matèria de fundacions.
  
Fonaments jurídics
  
Primer
  
La Constitució inclou en el títol I, capítol II, secció II, article 34, el dret de Fundació per a fins d'interés general.
  
Segon
  
L'article 1 de la Llei 30/1994, de 24 de novembre, de Fundacions i d'Incentius Fiscals a la Participació Privada en Activitats d'Interés General, article d'aplicació bàsica, estableix que són fundacions les organitzacions constituïdes sense ànim de lucre que, per voluntat dels seus creadors, tenen afectat de mode durador el seu patrimoni a la realització de fins d'interés general, circumstàncies que concorren en el present cas.
  
Tercer
  
En l'article 1.2 de la Llei 8/1998, de Fundacions de la Comunitat Valenciana s'estableix que les Fundacions que desenrotllen principalment les seues funcions al territori de la Comunitat Valenciana es regiran per allò que s'ha disposat en aquesta Llei.
  
Quart
  
Examinats els fins de la Fundació, la dotació, així com l'aportació efectivament realitzada, es constata que els fins són d'interés general i la dotació és inicialment suficient i adequada per a la inscripció de la Fundació. Tot això, de conformitat amb allò que s'ha establit en els articles 3.1 i 11 de la Llei 8/1998, de Fundacions de la Comunitat Valenciana, en relació amb l'article 31 de la citada Llei.
  
Cinqué
  
La carta fundacional i els estatuts, continguts en l'escriptura pública de 23 de març de 1999, reuneixen els requisits bàsics dels articles 9 i 10 de la vigent Llei 8/1998, de Fundacions de la Comunitat Valenciana, per la qual cosa la Fundació pot ser reconeguda com a tal, tenint en compte el fi que persegueix segons l'article 6 dels seus Estatuts.
  
Sisé
  
Segons l'article 11.5 de la Llei 8/1998, de Fundacions de la Comunitat Valenciana, l'aportació de la dotació inicial podrà fer-se de forma successiva, i en aquest cas el desembossament haurà de ser com a mínim del 25% d'aquesta; la resta es desembossarà en un termini no superior a cinc anys comptats des de l'atorgament de l'escriptura de la fundació, en les dates que determine el Patronat. A més a més, segons el punt 3 d'aquest mateix article, si l'aportació amb caràcter dotacional és posterior (a l'escriptura constitucional), s'haurà de justificar davant del Patronat, que ho posarà en coneixement del Registre de Fundacions, mitjançant certificat acreditatiu de l'entitat de crèdit de trobar-se depositada a nom de la Fundació.
  
Així mateix, segons els articles 3, especialment el seu tercer número, i 22.5.f, del Reglament de Fundacions de Competència Estatal, aprovat pel Reial Decret 316/1996, de 23 de febrer (BOE, del 6 de març), el Protectorat ha de vetlar en tot moment per la integritat i suficiència de la dotació, la qual cosa exigeix ab initio establir l'obligació ?i exigir en conseqüència a la Fundació- d'acreditar-li degudament l'efectivitat de les aportacions dotacionals que queden pendents.
  
Seté
  
Que s'ha donat compliment a allò que s'ha disposat en el punt 1 de l'article 15, de la Llei 8/1998, de 9 de desembre de 1998, de la Generalitat Valenciana, de Fundacions de la Comunitat Valenciana, que textualment exposa: «... Si els estatuts no ho prohibixen, el patronat podrà delegar les seues facultats en u més dels seus membres, que exerciran les facultats consignades en l'acord de delegació mancomunada o solidàriament segons els termes de l'acord, o en una comissió executiva. No seran delegables l'aprovació dels comptes i del pressupost, ni la decisió sobre els conflictes a què es refereix l'article 13.7 d'aquesta Llei, ni aquells que requerisquen l'autorització del Protectorat. La delegació permanent de facultats haurà de constar en escriptura pública, que s'inscriurà en el Registre de Fundacions.»
  
Vuité
  
L'expedient ha sigut tramitat per la Secretaria General de la Conselleria de Presidència, a través del Servei d'Entitats Jurídiques, en virtut de les atribucions que té conferides pel Decret 4/1997, de 26 de febrer, del President de la Generalitat Valenciana, pel qual s'assignen competències a la Presidència i a les conselleries, i per l'article 15.o del Decret 30/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Presidència, en la redacció donada a aquest per l'article únic del Decret 106/1998, de 21 de juliol, tot això en relació amb el Decret 60/1995, de 18 d'abril, del Govern Valencià, de Creació del Registre i Protectorat de Fundacions de la Comunitat Valenciana i l'article 10 de l'Ordre de 23 de maig de 1996, en la redacció donada a aquesta per l'Ordre de 25 de novembre de 1996, pel que fa a l'estructura administrativa a nivell de servei.
  
Vistos la Constitució, la Llei 8/1998 de Fundacions de la Comunitat valenciana, Llei 30/1994, de 24 de novembre, el Reial Decret 316/1996, de 23 de febrer, pel qual s'aprova el Reglament de Fundacions de Competència Estatal, el Decret 60/1995, de 18 d'abril, del Govern Valencià, l'Ordre de 19 de gener de 1996, de la Conselleria d'Administració Pública, per la qual s'estableix la data d'inici d'activitats del Registre i Protectorat Únics de la Comunitat Valenciana, i l'altra normativa de pertinent aplicació, resolc:
  
Primer
  
Inscriure com a Fundació la denominada Fundación de la Comunidad Valenciana Pro Ciudad Audiovisual La Barraca, en el Registre de Fundacions de la Comunitat Valenciana amb el número 316 (V) i classificar-la de caràcter cultural. El seu domicili radicarà a València, c/ Correus, 13.
  
Segon
  
Inscriure en el Registre de Fundacions de la Comunitat Valenciana, els Estatuts per què ha de regir-se la Fundació, elevats a escriptura pública de data 23 de març de 1999, amb el número de protocol 1916, autoritzada pel notari de l'Il·lustre Col·legi de València, senyor Carlos Pascual de Miguel.
  
Tercer
  
Inscriure en el citat Registre el nomenament del primer Patronat segons figura en l'antecedent de fet quart de la present Resolució.
  
Quart
  
Inscriure en el Registre de Fundacions de la Comunitat Valenciana, la delegació de les facultats del Patronat de la Fundación de la Comunidad Valenciana Pro Ciudad Audiovisual La Barraca, descrites en l'antecedent de fet cinqué, perquè les exercisquen de forma mancomunada, els patrons senyor José-Antonio Manteca Pérez i el senyor José-Miguel Ferrándiz Moltó, amb les limitacions descrites en el fonament de dret seté d'aquesta resolució.
  
Cinqué
  
S'haurà d'acreditar la realitat de la dotació pendent d'abonar, mitjançant la presentació dels certificats bancaris justificants dels corresponents abonaments en concepte de dotació de la Fundació fins a la seua compleció.
  
Notifiqueu l'actual Resolució, amb l'advertiment que no esgota la via administrativa, i es podrà presentar recurs d'alçada davant del conseller de Presidència o davant d'aquest mateix òrgan en el termini d'un mes, a comptar des de la data de la seua notificació.